b'\n_START_ARTICLE_\nKrof\n_START_PARAGRAPH_\nKrof je pecivo iz kva\xc5\xa1enega testa, ocvrto v olju.  Krofi so polnjeni z nadevom, po navadi z mareli\xc4\x8dno marmelado, \xc4\x8dokolado ali vanilijevo kremo. Krofom brez polnila ponekod re\xc4\x8dejo bobi. Iz enakega testa kot krofi so kva\xc5\xa1eni flancati, od okroglih krofov se razlikujejo po obliki: so \xc5\xa1tirioglati in na sredini prerezani. Peka krofov je v Sloveniji \xc5\xa1e posebno zna\xc4\x8dilna za praznovanje pusta.\n_START_SECTION_\nTrojanski krofi\n_START_PARAGRAPH_\nNa Trojanah pe\xc4\x8dejo krofe od leta 1961, ko so jih dnevno ocvrli le nekaj deset, vendar je povpra\xc5\xa1evanje po njih od tedaj tako naraslo, da jih danes dnevno prodajo med 2000 in 5000, \xc5\xa1e ve\xc4\x8d pa v dneh pusta in ob posebnih prilo\xc5\xbenostih. Tradicionalni trojanski krofi so polnjeni z mareli\xc4\x8dno marmelado. Zadnja leta pa se poleg njih uveljavljajo tudi krofi, polnjeni z vanilijevo kremo, obliti s \xc4\x8dokolado ter posuti s kokosovo moko. Zanje so prejeli \xc5\xbee veliko priznanj, najpomembnej\xc5\xa1a pa sta zagotovo uvrstitev med aktivne spominke v Sloveniji ter podeljeni znak slovenske kakovosti SQ.'